চলন্ত যন্ত্রে জড়িয়ে মৃত্যু শ্রমিকের! চাঞ্চল্য বাঁকুড়ায়

ওয়েব ডেস্ক : ভয়াবহ দুর্ঘটনা বাঁকুড়ায় (Bankura)। কারখানার ভিতরে চলন্ত যন্ত্রে জড়িয়ে মৃত্যু (Death) হল এক শ্রমিকের (Worker)। এই ঘটনায় বেশ চাঞ্চল্য ছড়িয়েছে এলাকায়। এই ঘটনায় কারখানাগুলিতে শ্রমিকদের নিরাপত্তা নিয়ে প্রশ্ন তোলা হয়েছে বিজেপির (BJP) তরফে। এ নিয়ে কারখানার গেটের সামনে বিক্ষোভ দেখালেন বিজেপি কর্মীরা।

স্থানীয় সূত্রে খবর, মৃত ওই ব্যাক্তির নাম বিজয় ধীবর। তিনি কাজ করতেন বড়জোড়ার (Barjora) যন্ত্রাংশ তৈরীর বেসরকারি কারখানা কালীমাতা ব্যপার প্রাইভেট লিমিটেডে। অন্যান্য দিনের মতো শনিবারও তিনি সকালে গিয়ে কারখানায় কাজ শুরু করেছিলেন।

আরও খবর : SIR-এর মানসিক চাপ! ICU-তে বিএলও

জানা গিয়েছে, কাজ করার সময় চালু একটি যন্ত্রে জড়িয়ে যায় বিজয়ের শরীর। ঘটনায় গুরুতর আহত হয়েছিলেন তিনি। সেই অবস্থাতেই তাঁকে তড়িঘড়ি আশঙ্কাজনক অবস্থায় উদ্ধার করে নিয়ে যাওয়া হয়েছিল বড়জোড়া সুপার স্পেশ্যালিটি হাসপাতালে। তবে শেষ রক্ষা হয়নি। চিকিৎসকরা তাঁকে মৃত বলে ঘোষণা করেন।

এই ঘটনায় গোটা এলাকায় চাঞ্চল্যের সৃষ্টি হয়েছে। এই মৃত্যুর ঘটনা নিয়ে সরব হয়েছে বিজেপি। তাদের তরফে অভিযোগ করা হয়েছে, কারখানাগুলিতে শ্রমিকদের নিরাপত্তার অভাব রয়েছে। সেই অভিযোগকে সামনে রেখেই ওই কারখানার গেটের সামনে বিক্ষোভে ফেটে পড়েন বিজেপি কর্মীরা। অন্যদিকে এই ঘটনায় পুলিশে কোনওধরণের কোনও অভিযোগ দায়ের করা হয়েছে কি না, তা নিয়ে প্রশ্ন উঠে গিয়েছে।